Felavatták a fedeles hidat

A hét végén felavatták Kiskadácson az újjáépített fedeles hidat. Az 1829-ben készült építményt 2005 augusztusában az árvíz sodorta el. A megyei tanács támogatásával – fedél nélkül – tavaly György Béla ingyenes tervezése mellett a megyei tanács támogatásával építették újra.
Régi formájának visszaadását a Székelyudvarhelyi Rotary Klub szorgalmazta, és szervezett gyűjtést a fedél újraépítésére. Miután idénre 35.000 lejből elkészült a híd fedele, avatóünnepséget tartottak. A felújított építményt a helyi unitárius lelkésznő áldotta meg, beszédében kiemelve, hogy „ez a híd, mely összeköt jelent és múltat, embereket, közösségeket, bár nem monumentális alkotás, számunkra mégis a legszebb. Adja isten, hogy legyen ezután is, ki végigmenjen rajta...”. A székelyudvarhelyi és a győri Rotary Klub képviselői, valamint a polgármester köszöntőbeszéde után a község iskolásai mutattak be alkalomhoz illő műsort. A fedeles híd támogatóinak nevét egy réztábla őrzi a híd oszlopán, sorolva a debreceni, győri, miskolc-tapolcai, szekszárdi, mátészalkai, székelyudvarhelyi Rotary Klubok, valamint a helyi önkormányzat és magánszemélyek nevét.

(bágyi)

v

Copyright © Udvarhelyi Híradó

Created by (Suggestions send to) Lorincz Barna, Infopress IT